Peru / Ihmiskauppa, prostituutioon pakottaminen, viranomaissuojelu, suhtautuminen prostituutioon pakotettuihin naisiin

Peru / Human trafficking, forced prostitution, state protection, attitudes towards women forced into prostitution

**Kysymykset**

1. Minkälaista ihmiskauppaa Perussa esiintyy?
2. Voivatko ihmiskaupan uhrit saada maassa viranomaissuojelua (esimerkiksi poliisin apua, pääsyn oikeusjärjestelmään ja virallisiin tukitoimiin)? Onko myös muuta suojelua ja tukea tarjolla ihmiskaupan uhreille, etenkin naisille, jotka ovat joutuneet pakotetuksi seksityöläisiksi?
3. Onko prostituutio laillista Perussa? Miten Perussa suhtaudutaan seksityössä toimineisiin naisiin ja/tai prostituutioon pakotettuihin naisiin?

***Questions***

1. What kind of human trafficking is taking place in Peru?
2. Is there state protection available for victims of human trafficking in Peru (e.g. access to judicial procedures and other support mechanisms)? Are there any other forms of protection and support available for victims of human trafficking, especially women who have been forced into sex work?
3. Is prostitution legal in Peru? How women who have been sex workers and/or forced into prostitution are treated in Peru?

## Minkälaista ihmiskauppaa Perussa esiintyy?

YK:n kaikkinaisen naisten syrjinnän vastainen komitea (CEDAW) esitti Perua käsittelevässä määräaikaisraportissaan (1.3.2022) huolensa siitä, että Peru on edelleen ihmiskaupan lähtö-, kauttakulku- ja kohdemaa. Ihmiskauppa kohdistuu etenkin naisiin ja tyttöihin, joita käytetään hyväksi seksuaalisesti, mukaan lukien tietoverkoissa tapahtuva hyväksikäyttö ja seksiturismi.[[1]](#footnote-1)

Vuoden 2011 ja heinäkuun 2018 välisenä aikana Perun maakunnallisissa syyttäjänvirastoissa rekisteröitiin 5979 ihmiskauppatapausta. Eniten tapauksia (1684) oli Perun pääkaupungissa Limassa (ml. Lima Centro, Lima Este, Lima Sur ja Lima Norte), seuraavaksi eniten Madre de Diosin (566) ja Loreton (507) maakunnissa.[[2]](#footnote-2) YK:n huumeiden ja rikollisuuden torjunnasta vastaava toimisto UNODC:n tammikuussa 2023 julkaiseman raportin mukaan vuosina 2017–2020 raportoiduista, potentiaalisista ihmiskaupan uhreista 77 % oli Perun ja 23 % muiden maiden kansalaisia. Suurin osa Perussa raportoiduista potentiaalisista ihmiskaupan uhreista oli naisia.[[3]](#footnote-3) Vuonna 2021 poliisi ilmoitti tunnistaneensa 428 potentiaalista uhria, joista suurin osa oli naisia.[[4]](#footnote-4) Kansallisen tilasto- ja tietotekniikkaviraston INEI:n (Instituto Nacional de Estadística e Informática) mukaan vuonna 2019 rekisteröidyistä, ihmiskauppaa koskevista valituksista 86,8 % koski naisuhrien tapauksia. 56,6 % näistä naisista oli 18–29 -vuotiaita, 37,3 % alle 18 -vuotiaita ja 6,1 % 30–59 -vuotiaita.[[5]](#footnote-5)

YK:n AIDS:in vastainen UNAIDS -ohjelma arvioi Perussa olleen vuonna 2018 noin 67 800 seksityöntekijää.[[6]](#footnote-6) Toisaalta Perun seksityöntekijöiden järjestön (esp. Miluska Vida y Dignidad, engl. Miluska Life and Dignity[[7]](#footnote-7)) koordinaattorin Ángela Villón Bustamanten mukaan (7.4.2021) Perussa on kuitenkin noin 250 000 seksityöntekijää.[[8]](#footnote-8) Lähteissä ei mainita, sisältääkö lukumääräarvio myös seksityöhön pakotetut ihmiskaupan uhrit.

Naisten katoaminen on IPS -verkkomedian mukaan vakava ongelma Perussa. Katoamiset linkittyvät sukupuoleen perustuvaan väkivaltaan kuten naisten murhiin, ihmiskauppaan ja seksuaaliseen väkivaltaan. Perun oikeusasiamiehen toimiston mukaan tammi-syyskuussa 2021 katosi yhteensä 4463 naista ja tyttöä.[[9]](#footnote-9)

Erityisen suuri riski joutua ihmiskaupan uhriksi on syrjäseuduilla asuvilla alkuperäiskansoihin kuuluvilla naisilla, joilla on rajoitetut mahdollisuudet käyttää valtion palveluja[[10]](#footnote-10); siirtolaisnaisilla, jotka etsivät työmahdollisuuksia kultakaivoksilta; Amazon-joen varrella asuvien yhteisöjen naisilla ja Venezuelasta muuttaneilla pakolais- ja siirtolaisnaisilla[[11]](#footnote-11). Vuoden 2021 lopussa Perussa asui yli 1,32 miljoonaa venezuelalaista pysyvällä tai tilapäisellä oleskeluluvalla tai laittomana siirtolaisena. Venezuelalaiset aikuiset ja lapset ovat alttiita seksikaupalle ja työperäiselle ihmiskaupalle Peruun suuntautuvan matkan aikana ja/tai Peruun saapumisen jälkeen. Heidät houkutellaan usein hyväksikäyttöön valheellisten työtarjousten avulla. Lisäksi alaikäiset LGBTQI+ -henkilöt ovat alttiita ihmiskaupalle. Transsukupuoliset henkilöt ovat erityisen suuressa vaarassa, koska ihmiskauppiaat pyrkivät käyttämään hyväkseen heidän tarvettaan rahoittaa sukupuolen korjaamiseen liittyvää terveydenhoitoa.[[12]](#footnote-12)

Yhdysvaltain ulkoministeriön (USDOS) uusimman, vuotta 2021 käsittelevän ihmiskaupparaportin mukaan ihmiskauppiaat käyttävät perulaisia ja ulkomaisia naisia ja tyttöjä ja vähemmässä määrin poikia hyväksi seksikaupassa maan sisällä. Ihmiskauppiaat värväävät uhreja yhä useammin sosiaalisen median välityksellä, usein valheellisten työtarjousten tai harhaanjohtavien romanttisten suhteiden avulla. Ihmiskauppiaat houkuttelevat perulaisia, venezuelalaisia ja bolivialaisia naisia ja tyttöjä kaivos- ja puunkorjuutoiminnan läheisyydessä sijaitseviin syrjäisiin yhteisöihin valheellisin lupauksin tuottoisista työmahdollisuuksista ja käyttävät heitä sitten saapumisen jälkeen hyväksi seksikaupassa.[[13]](#footnote-13)

Yhdysvaltalaiset ja eurooppalaiset turistit ostavat seksiä alaikäisiltä uhreilta esimerkiksi Cuscon, Liman ja Amazonin alueilla. Loreton maakunnassa rikollisryhmät osallistuvat ulkomaisten matkailijoiden kuljettamiseen veneillä Amazon-joen varrella sijaitseviin syrjäisiin paikkoihin, joissa ihmiskauppiaat hyödyntävät naisia ja lapsia seksikaupassa. Pandemiaan liittyvät matkustusrajoitukset keskeyttivät suurimman osan Peruun suuntautuvasta matkailusta vuonna 2021. Vaikka matkailun puute saattoi vähentää joitakin ihmiskaupan muotoja, paikalliset kansalaisjärjestöt raportoivat, että muut hyväksikäytön muodot lisääntyivät ihmiskauppiaiden siirrettyä toimintaansa verkkoon.[[14]](#footnote-14)

Ihmiskauppiaat käyttävät perulaisia ja ulkomaalaisia aikuisia ja lapsia (seksityön lisäksi) pakkotyöhön pääasiassa laittomassa ja laillisessa kullankaivuussa ja siihen liittyvässä toiminnassa ml. palvelutehtävissä kaivosten lähellä sijaitsevilla tilapäisleireillä, puunkorjuussa, maanviljelyssä, tiilien valmistuksessa, rekisteröimättömissä tehtaissa, rahanväärennystoiminnassa, järjestäytyneessä katukerjäämisessä ja kotiapulaisina. Ihmiskauppiaat pakottavat lapset tekemään pakkotyötä, joka liittyy kerjäämiseen, katukauppaan, kodeissa tehtäviin töihin, kokaiinin tuotantoon ja kuljetukseen sekä muuhun rikolliseen toimintaan. Ihmiskauppiaat pakottavat uhrit työhön harhaanjohtavalla rekrytoinnilla, velkaan perustuvalla pakottamisella, eristämisellä ja liikkumisvapauden rajoittamisella, palkan pidättämisellä tai maksamatta jättämisellä sekä fyysisellä väkivallalla uhkaamisella ja sen käytöllä. Paikallisten tarkkailijoiden mukaan pandemian hillitsemiseksi käyttöön otetut eristämis- ja karanteenitoimenpiteet ovat lisänneet yleistä huomiota kodeissa tehtävien palvelutöiden epäasiallisiin työolosuhteisiin.[[15]](#footnote-15)

USDOS:in ihmiskaupparaportin mukaan koronapandemian torjuntatoimenpiteet lisäsivät ihmiskaupan uhriksi joutumisen riskiä sellaisten lasten kohdalla, jotka eivät käyneet koulua vuoden 2021 aikana; jotka olivat LGBTQI+-lapsia tai jotka pakenivat kodeistaan väkivaltaisia tai vaikeita tilanteita.[[16]](#footnote-16) Paikalliset asiantuntijat ovat raportoineet lasten seksuaalisen hyväksikäytön lisääntymisestä tietoverkoissa. Ihmiskauppiaat käyttävät lapsia seksuaalisesti hyväkseen suorissa internet-lähetyksissä korvausta vastaan.[[17]](#footnote-17) Lasten työperäisestä hyväksikäytöstä löytyy yksityiskohtaisempaa tietoa Yhdysvaltain työministeriön (USDOL) julkaisemasta, vuotta 2021 tarkastelevasta vuosiraportista.[[18]](#footnote-18)

Perussa toimii lukuisia rikollis- ja huumeorganisaatioita. Vuonna 2021 Perun poliisi hajotti 2 851 rikollisryhmää.[[19]](#footnote-19) Maahanmuuttoviraston maatietopalvelun 17.2.2023 julkaisemassa kyselyvastauksessa *Peru / Rikollisjengit / huumekartellit etenkin Limassa ja Callaossa, oikeudenloukkaukset, viranomaissuojelu* on tietoa etenkin huumekaupan, mutta myös prostituution parissa toimivista rikollisjärjestöistä.[[20]](#footnote-20)

La República -media uutisoi helmikuussa 2022 viiden rikollisjärjestön (*Bebés de Palmitos, Tren de Aragua, Los Malditos de Carabobo, Los Roleros de Caracas ja La Dinastía Alayón*) taistelevan paritustoiminnan hallinnasta Limassa ja Perun sisämaassa. Nämä järjestöt sijoittavat naisia työskentelemään Liman eri alueille. Rikollisjengit toimivat Cercado de Limassa, Lincessä, San Juan de Mirafloresissa, San Juan de Luriganchossa ja koko Liman pohjoisella alueella. La Dinastía Alayón *-*ryhmän hallinnassa ovat Lincen (Risso) ja San Juan de Luriganchon pääkadut. Jos nainen ei noudata sääntöjä tai ansaitse riittävästi, järjestöt surmaavat naisen ”äärimmäisen julmalla” tavalla. Rikollisjärjestöt perivät prostituutioon pakotetuilta 300 solin (n. 74 €)[[21]](#footnote-21) rekisteröintimaksun ja Liman keskustassa järjestöille on maksettava lisäksi 300 solin viikoittainen maksu. Maksu on suoritettava, vaikka nainen ei olisi saanut tuloja. Perun poliisin edustajan mukaan poliisin agentteja on soluttautunut kaduille, joissa harjoitetaan prostituutiota. Riittävien todisteiden kerääminen rikollisia vastaan vaatii pitkän ajan.[[22]](#footnote-22)

Venezuelan suurimman rikollisjärjestön Tren de Araguan alaryhmä (Los) Gallegos[[23]](#footnote-23)kontrolloi katuprostituutiota ja hyväksikäyttää salakuljetettuja naisia Limassa. Gallegos on syyllistynyt murhiin ja kiristykseen. Esimerkiksi järjestölle maksamisesta kieltäytyneitä henkilöitä on surmattu. Viranomaiset etsivät (vuoden 2022 lopulla) Gabriela Rengifo Carvajalia (”Gaby”), joka on syyllistynyt naisten värväämiseen seksuaaliseen hyväksikäyttöön.[[24]](#footnote-24) Marraskuussa 2022 Perun poliisi pidätti 30 Gallegosin jäsentä Limassa. Liman Surcon kaupunginosassa poliisi pidätti Gallegosin väitetyn johtajan José Ángel Ortega Padrón ("Armando") kumppaneineen, ja useilla alueilla Limassa poliisi pidätti muita jäseniä sekä takavarikoi kiväärejä, pistooleja ja kranaatteja.[[25]](#footnote-25) Gallegosin vastaista operaatiota johtaneen Perun poliisin ihmiskaupan ja laittoman siirtolaisuuden vastaisen yksikön johtajan Ulises Guillénin mukaan Gallegos on laajentanut toiminta-aluettaan Liman keskustasta 13 eri alueelle pääkaupungissa. Perun poliisi on käynnistänyt operaatioita Gallegosia vastaan sen jälkeen, kun järjestö oli murhannut kaksi ecuadorilaista seksityöntekijää helmikuussa 2022. Järjestöön kuuluu etenkin Venezuelasta lähtöisin olevia rikollisia.[[26]](#footnote-26)

Perun poliisi on turvallisuus- ja puolustusasioiden asiantuntija Pedro Yarangan mukaan (10.1.2023) kyennyt pidättämään huomattavan määrän ihmiskauppaan, siirtolaisten salakuljetukseen, palkkamurhiin, organisoituun rikollisuuteen ja laittomaan kaivostoimintaan sekaantuneita Gallegosin jäseniä. Yarangan mukaan järjestö on toiminut Perussa muutamia vuosia. Nykyään järjestö on aiempaa pahamaineisempi, ja sen jäsenet ovat syyllistyneet rikoksiin yhteistyössä perulaisten ja kansainvälisten ryhmien kanssa. Perussa järjestö toimii (Liman lisäksi) etenkin Callaon, La Libertadin ja Arequipan alueilla.[[27]](#footnote-27)

Noticias Financieras uutistoimisto uutisoi marraskuussa 2022 Perun poliisin ja (Liman metropolialueella sijaitsevan) San Martín de Porresin alueen viranomaisten puuttuneen yökerhoksi verhotun laittoman bordellin toimintaan. Paikassa myytiin väärennettyjä alkoholijuomia. Lisäksi paikalta löytyi huumeita ja tuliaseita. Yli 60 bordellissa ollutta miestä ja naista pidätettiin. Lisäksi poliisi pidätti kolme epäiltyä ihmiskauppaverkoston jäsentä.[[28]](#footnote-28) Lähteestä ei käy ilmi, keitä pidätetyt yli 60 henkilöä olivat. USDOS:in mukaan Perun lainvalvontaviranomaiset toteuttivat toisinaan ihmiskaupan vastaisia operaatioita ilman riittäviä resursseja, kuten ajoneuvoja uhrien kuljettamiseen tai turvallisia paikkoja, joissa mahdolliset uhrit voitaisiin seuloa ja eristää heidät epäillyistä ja tarjota välitöntä hoitoa.[[29]](#footnote-29)

Maaliskuussa 2023 Noticias Financieras -media uutisoi, että Perun kansallinen poliisi teki ratsian ”Las 4P VIP” (entiseltä nimeltään ”Las Cucardas”) -bordelliin, joka on yksi Perun tunnetuimmista bordelleista. Bordelli sijaitsee Liman keskustassa Jiron Treneman 8 -korttelissa. Paikalta löydettiin 40 venezuelalaista, kolumbialaista, ecuadorilaista ja perulaista naista, joita käytettiin (ilmeisesti parhaillaan) seksuaalisesti hyväksi; lisäksi paikalta löydettiin 56 muuta seksuaalisesti hyväksikäytettyä henkilöä. Operaatiossa pidätettiin 12 henkilöä paritusrikoksista. Pidätettyjen joukossa oli vapaapäivää viettämässä ollut kansallisen vankeinhoitoinstituutin INPE:n (National Penitentiary Institute) agentti. Operaatio toteutettiin sen jälkeen, kun poliisi oli saanut tietoja Argentina Avenue -kadun tuntumassa toimivasta ihmiskauppaverkostosta.[[30]](#footnote-30)

Noticias Financieras uutisoi 8.3.2023 transsukupuolisten seksityöntekijöiden asemasta Perussa. Seksityöntekijät elävät konservatiivisen yhteiskunnan, kiristysjengien ja viranomaisten välinpitämättömyyden ristitulessa. Perun seksityöntekijöiden järjestön koordinaattorin Ángela Villón Bustamanten mukaan Perussa olisi aika tunnustaa henkilön omaan tahtoon perustuva seksin myynti, jotta seksityöntekijöillä olisi lain antama turva ja jotta seksityöntekijät voitaisiin erottaa todellisista, prostituutioon pakotetuista uhreista. Rikosasianajaja Hugo Müller Solónin mukaan seksityöntekijöitä stigmatisoidaan Perussa. Rikollisjärjestöt perivät seksityöntekijöiltä maksuja ja murhaavat naisia, jotka kieltäytyvät maksamasta. Bustamanten mukaan rikollisjärjestöt menevät nykyisin myös bordellien sisäänkäyntien läheisyyteen kiristämään maksuja. Aiemmin kiristystä esiintyi vain kadulla. Osa nuorista naisista lähtee Gallegosin ja Tren de Araguan kaltaisten ulkomaisten rikollisryhmien pelossa Limasta muille alueille ml. muihin maakuntiin työskentelemään baareissa tai muissa paikoissa. Nämä rikollisjärjestöt ovat kuitenkin jo löytäneet tiensä myös maakuntiin, joissa ne kiristävät rahaa ja uhkaavat seksityöntekijöitä tappamisella. Haastatellun seksityöntekijän mukaan seksityöntekijöiltä vaaditaan keskimäärin 100 solia viikossa kiristysrahaa. Lisäksi rikolliset maksavat bordelleissa työskenteleville seksityöntekijöille tietyn summan rahaa ja pakottavat nämä jättämään työpaikkansa. Toisaalta jos transsukupuolinen seksityöntekijä päättää ilmiantaa kiristäjän, seksityöntekijä voi joutua myös poliisiväkivallan uhriksi.[[31]](#footnote-31)

Ihmiskauppiaat hyödyntävät perulaisia naisia ja lapsia seksikaupassa myös muissa maissa, erityisesti Latinalaisen Amerikan alueella. Kansalaisjärjestöt ja ulkomaiset viranomaiset ovat raportoineet, että ihmiskauppiaat käyttävät transsukupuolisia perulaisia hyväksi seksikaupassa Argentiinassa, Italiassa ja Ruotsissa. Ihmiskauppiaat alistavat perulaisia aikuisia ja lapsia lisäksi pakkotyöhön muissa Etelä-Amerikan maissa, Yhdysvalloissa ja muissa maissa. Eräs kansalaisjärjestö on raportoinut lasten ja nuorten aikuisten ihmiskaupan yleistymisestä Perun ja Ecuadorin välisen rajan läheisyydessä.[[32]](#footnote-32)

## Voivatko ihmiskaupan uhrit saada maassa viranomaissuojelua (esimerkiksi poliisin apua, pääsyn oikeusjärjestelmään ja virallisiin tukitoimiin)? Onko myös muuta suojelua ja tukea tarjolla ihmiskaupan uhreille, etenkin naisille, jotka ovat joutuneet pakotetuksi seksityöläisiksi?

Viranomaissuojelusta yleisellä tasolla kts. Maahanmuuttoviraston maatietopalvelun 17.2.2023 julkaisema kyselyvastaus *Peru / Rikollisjengit / huumekartellit etenkin Limassa ja Callaossa, oikeudenloukkaukset, viranomaissuojelu*. Kyselyvastaus sisältää lisäksi ajankohtaista (loppuvuosi 2022 – alkuvuosi 2023) tietoa Perun poliittisesta tilanteesta.[[33]](#footnote-33)

Peru on ratifioinut YK:n ihmiskauppa koskevan pöytäkirjan (UN Trafficking in Persons Protocol) vuonna 2002. Perun nykyinen ihmiskauppaa koskeva lainsäädäntö kattaa kaikki YK:n ihmiskauppaa koskevassa pöytäkirjassa mainitut ihmiskaupan muodot.[[34]](#footnote-34)

Maaliskuussa 2021 voimaan astuneella lailla nro 31146 (*LEY Nº 31146: Ley que modifica el Código Penal, el Código Procesal Penal y la Ley 28950, Ley contra la trata de personas y el tráfico ilícito de migrantes*) yhdenmukaistettiin ihmiskauppaan ja muuhun hyväksikäyttöön liittyviä lainsäädäntöä kuten rikoslakia, rikosprosessilakia ja ihmiskaupan ja ihmissalakuljetuksen vastaista lakia nro 28950. Uudessa laissa määriteltiin ihmiskauppa ja muu hyväksikäyttö ihmisarvoa loukkaaviksi rikoksiksi (lain artiklat 129-A-129-P). Lisäksi vahvistettiin kriteerit uhreille maksettavien vahingonkorvausten määrittämiseksi ja takavarikoidun tai ulosmitatun omaisuuden käyttämiseksi korvausten suorittamiseen.[[35]](#footnote-35) 129 artikla (aiemmin artolöa 153) sisältää 15 erillistä rikosnimikettä hyväksikäytön eri muodoista, mukaan lukien pakkotyö, orjuus ja muut hyväksikäytön muodot sekä kymmenen seksuaalista hyväksikäyttöä koskevaa rikosnimikettä.[[36]](#footnote-36)

Peru hyväksyi vuonna 2021 vuoteen 2030 asti ulottuvan ihmiskauppaa sen eri muodoissaan koskevan kansallisen toimintaohjelman. Tavoitteena on ehkäistä ihmiskauppaa ja asettaa ihmiskaupparikoksista epäiltyjä syytteeseen sekä tarjota uhreille apua ja takaisin yhteiskuntaan integroivia palveluja 42 palvelumuodon avulla, joita tarjoavat 11 julkista ja 4 riippumatonta toimijaa.[[37]](#footnote-37)

YK:n kaikkinaisen naisten syrjinnän vastainen CEDAW-komitea antoi Perua käsittelevässä määräaikaisraportissaan (1.3.2022) useita suosituksia ihmiskaupan uhrien aseman parantamiseksi. Näitä ovat puuttuminen ihmiskaupan perimmäisiin syihin; uhrien haavoittuvaan asemaan puuttuminen mm. varmistamalla, että uhreilla on mahdollisuus saada peruspalveluja kuten koulutusta ja terveydenhuoltoa sekä työllistyä heidän maahanmuuttostatuksestaan riippumatta; syrjäisten, kaivos- ja Amazon-joen alueiden sekä venezuelalaisia siirtolaisia asuttavien alueiden ensivaiheen toimijoiden valmiuksien parantaminen tunnistamaan tapaukset, joissa on kyse naisiin ja tyttöihin kohdistuvasta ihmiskaupasta; kansallisen mekanismin perustaminen ihmiskaupan uhrien ohjaamiseksi suojelua ja apua tarjoavien tahojen pariin; turvakotien ja palvelujen, ml. neuvonnan ja kuntoutuksen sekä esteettömyyttä parantavien toimien määrän lisääminen maan eri osissa sekä riittävän rahoituksen myöntäminen turvakoteja ylläpitäville ja tukipalveluja tarjoaville kansalaisjärjestöille. Lisäksi CEDAW -komitea suosittaa ihmiskaupan uhrien aseman tunnustamista lainsäädännössä sekä riittävän haittakorvauksen maksamista uhreille viivytyksettä.[[38]](#footnote-38)

Yhdysvaltain ulkoministeriön uusimman, vuotta 2021 käsittelevän ihmiskaupparaportin mukaan Perun hallitus ei täysin täyttänyt ihmiskaupan poistamiseen tähtääviä vähimmäisvaatimuksia, mutta oli tehnyt huomattavasti toimenpiteitä niiden täyttämiseksi. Hallitus oli toteuttanut lisätoimia edelliseen raportointikauteen (vuoteen 2020) verrattuna. Näihin toimiin kuuluivat entistä useampien ihmiskauppiaiden syytteeseen asettaminen ja tuomitseminen, ihmiskaupan ja sen hyväksikäytön muotojen vastaisen kansallisen politiikan hyväksyminen ja ihmiskaupan uhreille suunnatun puhelinpalvelun[[39]](#footnote-39) laajentaminen ketšuankielisille[[40]](#footnote-40). Hallitus hyväksyi uusia ohjeistuksia, jotka koskivat mielenterveyspalvelujen tarjoamista ihmiskaupan kohteeksi joutuneille lapsille ja todisteiden esittämistä psyykkisistä traumoista ihmiskauppatapauksia koskevissa oikeudenkäynneissä. Hallitus ei kuitenkaan täyttänyt vähimmäisvaatimuksia useissa keskeisissä asioissa. Aikuisille uhreille, pojille, LGBTQI+-henkilöille ja työperäisen ihmiskaupan uhreille tarjottavat palvelut olivat edelleen riittämättömiä. Vaikka viranomaiset aloittivat useita tutkimuksia sellaisia virkamiehiä vastaan, joiden väitettiin osallistuneen ihmiskaupparikoksiin, hallitus ei nostanut syytettä tai tuominnut yhtään ihmiskaupparikoksiin osallistunutta virkamiestä. Valtion rahoitus ihmiskaupan torjuntaan oli riittämätöntä. Kansalaisjärjestöt ja hallituksen virkamiehet ovat raportoineet, että viranomaisten osallisuus ihmiskaupparikoksiin ja laajalle levinnyt korruptio Perun lainvalvonta- ja oikeusjärjestelmissä vaikeuttavat ihmiskaupan torjuntaa.[[41]](#footnote-41)

Perun lain mukaan hallituksen on tunnistettava ennakoivasti uhreja riskiryhmien joukosta ja tarjottava palveluja, kuten tilapäistä majoitusta, kuljetusta, lääketieteellistä ja psykologista hoitoa, oikeusapua ja tukea yhteiskuntaan sopeutumisessa. Hallituksella on eri alojen välinen protokolla ihmiskaupan uhrien suojelemiseksi, ja useilla ministeriöillä on sisäisiä toimintaohjeita uhrien tunnistamista ja hoitoa varten, mutta viranomaiset panivat niitä vuonna 2021 täytäntöön epätasaisesti riittämättömien taloudellisten- ja henkilöresurssien sekä koordinointiongelmien vuoksi. Poliisi ja syyttäjät eivät tunnistaneet tehokkaasti kaupallista seksiä harjoittavien naisten ihmiskauppaan viittaavia indikaattoreita. Kansainvälisen järjestön tuella pääkaupunki Liman turvallisuusjoukot kehittivät vuonna 2021 standardoituja menettelyjä mahdollisten ihmiskaupan uhrien tunnistamiseksi ja palveluihin ohjaamiseksi. Hallitus tarjosi erityisesti ihmiskaupan uhreille tarkoitettuja palveluja seksikaupassa hyväksikäytetyille tytöille, kun taas muut uhrit saattoivat käyttää sukupuoleen perustuvan väkivallan uhreille tarkoitettuja palveluja tai muita valtion ja kansalaisjärjestöjen tukimuotoja. Viranomaiset ohjasivat kaikki lapsiuhrit naisista ja haavoittuvista väestöryhmistä vastaavalle ministeriölle (MIMP, Ministry of Women and Vulnerable Populations), joka koordinoi turvakoti- ja perhehoitoa ja tarjosi uhreille oikeudellista ja psykososiaalista apua sekä rajoitetusti uudelleen integroitumista koskevaa apua. MIMP:illä oli (ainakin) vuonna 2021 maan kaikilla alueilla erityisyksiköitä, jotka auttoivat erityistä suojelua tarvitsevia lapsia, mukaan lukien kaikki lapsikaupan uhrit; vuonna 2020 MIMP perusti uusia alueellisia yksiköitä, jolloin niiden määrä nousi 26:een eri puolilla Perua. Hallitus ei ilmoittanut, kuinka monta ihmiskaupan uhria nämä yksiköt auttoivat tai kuinka monta uhria ohjattiin erityisiin turvakoteihin vuonna 2021. Vuonna 2020 nämä yksiköt auttoivat 223 alaikäistä uhria (joista 204 perulaista), mukaan lukien 96 tyttöä, jotka viranomaiset ohjasivat ihmiskaupan uhrien erityissuojiin. Vuonna 2019 yksiköt auttoivat 130 alaikäistä uhria, joista 114 oli tyttöjä. Terveysministeriö kehitti ja hyväksyi vuonna 2021 kansainvälisen järjestön tuella uudet ohjeet kattavan mielenterveyshuollon tarjoamiseksi ihmiskaupasta selvinneille alaikäisille uhreille.[[42]](#footnote-42)

Syyttäjänlaitoksen (Ministerio Público) alainen uhrien ja todistajien avustusyksikkö UDAVIT (The Public Ministry’s Victim and Witness Assistance Unit, Unidad de Asistencia a Víctimas y Testigos) tarjosi vuonna 2021 uhreille lyhytaikaista hoitoa ja välttämättömiä tarvikkeita välittömästi joidenkin lainvalvontaoperaatioiden jälkeen ja koordinoi muiden valtion virastojen kanssa uhrien lääketieteellisten, oikeudellisten ja sosiaalipalvelujen tarjoamista. Riittämätön rahoitus ja asiakaskeskeisiä menetelmiä koskevan koulutuksen puute rajoittivat UDAVIT:in valmiuksia tarjota uhreille johdonmukaista ja laadukasta hoitoa, ja kansalaisjärjestöjen apua tarvittiin täydentämään UDAVIT:in toimia. Paikalliset asiantuntijat kertoivat, että UDAVIT:in mukaan yksikön palvelut riippuivat toisinaan siitä, että uhrit antoivat lausuntoja tutkijoille. Lapsia kuulusteltiin ilman oikeudellisen tai sosiaalialan tukihenkilöä. Joillakin alueilla UDAVIT:illä oli hätämajoitustiloja, joissa voitiin tarjota lyhytaikaista majoitusta sellaisille naisille ja lapsille, jotka osallistuivat rikostutkimuksiin ja syytetoimiin.[[43]](#footnote-43)

MIMP ylläpiti seitsemää erikoistunutta turvakotia yksinomaan seksikaupan uhreiksi joutuneille tytöille (joiden joukossa oli myös sellaisia, jotka viranomaiset luokittelivat seksuaalisen hyväksikäytön uhreiksi) viidellä alueella (Cusco, Lima, Loreto, Madre de Dios ja Puno); yhteensä näissä laitoksissa oli tilaa 130 lapselle. Hallitus kuitenkin muutti yhden laitoksen tilapäisesti muiden rikosten uhrien turvakodiksi, jolloin lapsikaupan uhrien turvakodin kokonaiskapasiteetti laski noin 120:een. Turvakotien asiakkailla oli käytettävissään asianajajien, terveydenhuollon työntekijöiden ja psykologien palveluja. Pandemian vuoksi turvakodit kuitenkin rajoittivat muiden kuin asukkaiden liikkumista laitoksissa, mikä rajoitti uhreille henkilökohtaisesti tarjottavia palveluja. Turvakotien henkilökunta auttoi asiakkaita saamaan neuvonta- ja oikeudellisia palveluja sekä helpotti uhrien yhteydenpitoa perheisiinsä. Hallitus järjesti yhteistyössä kansalaisjärjestön kanssa useita mentorointi- ja koulutustilaisuuksia erikoistuneiden turvakotien henkilökunnalle. MIMP:illä oli myös 52 lasten asuntolaa, joihin voitiin majoittaa lapsikaupan uhreja, myös poikia, mutta nämä asuntolat eivät olleet yksinomaan ihmiskaupan uhreja varten, eikä niissä ollut keinoja, joiden avulla voitaisiin tarjota erityisiä palveluja (kuten psykologipalveluja) lapsikaupasta selviytyneiden lasten tarpeisiin vastaamiseksi. Naisille oli tarjolla MIMP:in valtakunnallisessa 429:n, naisille tarkoitetun hätäkeskuksen (Emergency Centers for Women) verkostossa oikeudellisia-, psykologisia- ja sosiaalipalveluja, mutta naisille ei ollut tarjolla yöpymispaikkoja. Hallitus ei kerännyt tietoja sellaisten ihmiskaupan uhrien määrästä, joita hätäkeskukset auttoivat. Lukuisat kansalaisyhteiskunnan järjestöt tarjosivat apua ihmiskaupan uhreille, ja noin 70 yksityistä turvakotia otti vastaan ihmiskaupan uhreja.[[44]](#footnote-44)

Käytettävissä olleista lähteistä ei löytynyt tietoa siitä, kuinka moni prostituution pakotettu tai muun ihmiskaupan uhri jäi vaille apua. YK:n AIDS:in vastainen UNAIDS -ohjelma arvioi kuitenkin Perussa olleen vuonna 2018 noin 67 800 seksityöntekijää[[45]](#footnote-45) Perun seksityöntekijöiden järjestön koordinaattorin Ángela Villón Bustamanten mukaan (7.4.2021) Perussa on kuitenkin noin 250 000 seksityöntekijää.[[46]](#footnote-46) Lähteissä ei mainita, sisältääkö lukumääräarvio myös seksityöhön pakotetut ihmiskaupan uhrit.

USDOS:in vuotta 2021 tarkastelevan ihmiskaupparaportin mukaan aikuisille työperäisen ja muun ihmiskaupan uhreille ja sekä miespuolisille (lähteessä tarkoitetaan ilmeisesti alaikäisiä) uhreille oli vain vähän turvakotivaihtoehtoja vuonna 2021. Yhtään sellaista turvakotia, joka olisi ottanut vastaan aikuisia miehiä, ei ollut. Aikuisten uhrien tarpeita vastaavien palvelujen, kuten ei-suljettujen turvakotien (engl. open shelter) tai toimeentulon hankkimista tukevien palvelujen puute sai monet aikuiset uhrit kieltäytymään palveluista. Viranomaiset syrjivät usein LGBTQI+-ihmisiä eivätkä yleensä ottaneet transsukupuolisia uhreja valtion turvakoteihin. Hallitus myönsi, että palvelujen tarjonta LGBTQI+-uhreille, erityisesti transsukupuolisille lapsille, oli epätasa-arvoista. Viranomaisten läsnäolo oli vuonna 2021 edelleen vähäistä tai sitä ei ollut lainkaan suuressa osassa maata niillä alueilla, joissa ihmiskaupan riski oli suuri, kuten Loreton, Madre de Diosin ja Punon maakunnissa sekä Apurímac-, Ene- ja Mantaro -jokien laaksossa (VRAEM, Valle de los Rios Apurimac, Ene y Mantaro), minkä vuoksi näillä alueilla uhreilla oli vain rajalliset mahdollisuudet saada oikeuspalveluita tai suojelua.[[47]](#footnote-47)

Vuonna 2021 rikosoikeusviranomaiset eivät useinkaan käyttäneet uhrikeskeisiä menetelmiä, ja toisinaan he toteuttivat ihmiskaupan vastaisia operaatioita ilman riittäviä resursseja, kuten ajoneuvoja uhrien kuljettamiseen tai turvallisia paikkoja, joissa mahdolliset uhrit voitaisiin seuloa ja eristää heidät epäillyistä ja tarjota välitöntä hoitoa. Poliisit ja syyttäjät ilmoittivat, että monet uhreille tarjottavat palvelut eivät olleet saatavilla lainvalvontaoperaatioiden jälkeen öisin ja viikonloppuisin. Jos turvakoteja ei ollut välittömästi saatavilla, viranomaiset sijoittivat alaikäiset uhrit poliisiasemille rikoksista pidätettyjen lasten joukkoon. Näillä poliisiasemilla alaikäiset uhrit joutuivat säilöönottoa muistuttaviin olosuhteisiin odottaessaan turvakotiin ohjaamista. Hallitus pyrki kuitenkin sisällyttämään traumaperusteisia ja uhrikeskeisiä periaatteita toimintaperiaatteisiinsa ja menettelyasiakirjoihinsa ja hankkimaan koulutusta virkamiehilleen parantaakseen heidän tietämystään ja reagointikykyään hoidon tarjoamisessa uhreille.[[48]](#footnote-48)

Hallitus nimittää ihmiskaupan uhreille oikeusavustajan, joka turvaa heidän lailliset oikeutensa ja opastaa heitä oikeusjärjestelmässä sen jälkeen, kun viranomaiset ovat nostaneet syytteen. Hallituksella oli vuonna 2021 käytössään yhteensä 336 oikeusavustajaa, joista kuitenkin vain yhdeksän oli erikoistunut ihmiskauppaan. LGBTQI+-henkilöt kokivat syrjintää lainvalvontaviranomaisten taholta ja joutuivat joutuvat usein haavoittuvaan asemaan (uhriksi) rikosoikeudenkäynnin aikana. Lainvalvontaviranomaiset käyttivät suojattuja Gesell-tutkintahuoneita seksikaupan uhrien haastatteluihin. Pandemian aikana viranomaiset loivat järjestelmän Gesell-tutkintahuoneiden tarjoamien suojatoimenpiteiden mukauttamiseksi verkkoalustoille, ja virkamiehet käyttivät tätä järjestelmää virtuaalisesti toteutettujen oikeudenkäyntimenettelyjen aikana. Kannustimien puuttuminen tutkimuksiin osallistumisesta ja käytännön palvelujen, kuten vaihtoehtoisen toimeentulon kehittämisen, rajallinen saatavuus sai monet aikuiset uhrit kieltäytymään viranomaispalveluista. Viranomaisten mukaan riittävien suojelupalvelujen puute oli keskeinen este heidän kyvylleen torjua tehokkaasti ihmiskauppaa Perussa, ja riittämättömät palvelut jättivät jotkin ryhmät suureen vaaraan joutua uudelleen ihmiskaupan uhreiksi.[[49]](#footnote-49)

Maaliskuussa 2021 rikoslakiin tehdyissä päivityksissä vahvistettiin vähimmäisperusteet, jotka tuomarin olisi otettava huomioon myöntäessään korvauksia ihmiskaupan uhreille, ja annettiin hallitukselle valtuudet takavarikoida ihmiskauppiaiden omaisuutta maksuvelvoitteiden täyttämiseksi. Hallitus ei kuitenkaan ilmoittanut, määräsivätkö tuomioistuimet korvauksia tai saivatko uhrit niitä vuonna 2021. Hallitus ilmoitti avustavansa ulkomaalaisia ihmiskaupan uhreja ilman tarvittavia dokumentteja tapahtuneen maahan saapumisen vuoksi saatujen sakkojen tai muiden seuraamusten poistamisessa. Koska uhrien tunnistamismenettelyt ovat kuitenkin puutteelliset, erityisesti kaupalliseen seksiin osallistuvien henkilöiden osalta, viranomaiset ovat saattaneet rangaista joitakin tunnistamattomia ihmiskaupan uhreja laittomista teoista, joihin ihmiskauppiaat olivat heidät pakottaneet.[[50]](#footnote-50)

YK:n huumeiden ja rikosten vastaisen toimiston UNODC:in tammikuussa 2023 julkaiseman raportin mukaan Perun poliisi rekisteröi vuosina 2017–2020 ihmiskaupparikoksia vuosittain seuraavasti: 71, 158, 161 ja 65. Kyseisinä vuosina niiden rikoksista epäiltyjen lukumäärä, jotka joutuivat rikosoikeusjärjestelmän piiriin ihmiskaupparikosten vuoksi, oli seuraava: 188, 172, 157 (+ alle 5 alaikäistä) ja 85. Suurin osa rikoksista epäillyistä oli miehiä. Esimerkiksi vuonna 2020 kaikista 85 epäillystä 56 oli miehiä ja 29 naisia.[[51]](#footnote-51)

Vuoden 2021 ensimmäisten kuuden kuukauden aikana Perun poliisi vastaanotti 68 valitusta väitetyistä ihmiskaupparikoksista viranomaisten ylläpitämälle ihmiskaupan vihjelinjalle. Useimmiten valitukset koskivat väitettyä seksikauppaa: sisäministeriö raportoi, että valitukset sisälsivät seitsemän väitettyä pakkotyötä ja 35 väitettyä seksikauppaa koskevaa sekä 26 tapausta, joissa hyväksikäytön tyyppiä ei ollut määritelty.[[52]](#footnote-52)

Vuonna 2022 Perussa oli kuusi asumisyksikköä (residential care centres), jotka tarjosivat palveluja ihmiskaupan uhreiksi joutuneille lapsille ja nuorille Cuzcon, Liman ja Loreton, Madre de Diosin ja Punon alueilla. Näitä keskuksia hallinnoi kansallinen perhe- ja sosiaalipalvelujen keskus (National Comprehensive Family Welfare Programme). Heinäkuuhun 2022 mennessä keskukset olivat auttaneet 153 lasta ja nuorta.[[53]](#footnote-53)

YK:n huumeiden ja rikosten vastaisen toimiston UNODC:in tammikuussa 2023 julkaiseman raportin mukaan suurin osa Perussa raportoiduista ihmiskaupan uhreista vuosina 2017–2020 oli naisia. Vuosina 2017–2020 Perun poliisi raportoi potentiaalisia ihmiskaupan uhreja seuraavasti: Vuonna 2017 yhteensä 530 (joista naisia 470, tyttöjä 54, poikia 16, ei yhtään miestä), vuonna 2018 yhteensä 942 (joista naisia 907, tyttöjä 29, poikia 6, ei yhtään miestä), vuonna 2019 yhteensä vähintään 1054 (joista naisia 831, tyttöjä 76, poikia 146, miehiä alle 5) ja vuonna 2020 yhteensä 640 uhria (joista naisia 385, tyttöjä 118, poikia 137, ei yhtään miestä). 77 % uhreista oli perulaisia ja 23 % muiden maiden kansalaisia.[[54]](#footnote-54)

Vuonna 2021 Perun poliisi ilmoitti tunnistaneensa 428 potentiaalista uhria, joista 261 naista, 77 tyttöä, 57 miestä ja 33 poikaa. Aikuisten miesuhrien tunnistaminen oli huomionarvoista, sillä poliisi ei tunnistanut yhtään ihmiskaupassa hyväksikäytettyä miestä vuonna 2020. Vuonna 2021 poliisi tunnisti yli 50 [lähde epäselvä] sellaista ihmiskaupan uhriksi Perussa joutunutta naista ja tyttöä, jotka olivat kotoisin Venezuelasta, Ecuadorista, Kolumbiasta, Brasiliasta, Boliviasta ja Espanjasta. Erikoissyyttäjät tunnistivat 373 uhria vuonna 2021, kun vuonna 2020 heitä oli 470 ja vuonna 2019 1266. Hallitus ei ilmoittanut, missä määrin uhrien tunnistamistilastot olivat päällekkäisiä poliisin ja syyttäjälaitoksen raportoimien lukujen välillä.[[55]](#footnote-55)

Perussa hyväksyttiin ihmiskaupparikosten tutkintaa koskeva toimintaopas vuonna 2020. Lisäksi vuonna 2022 hyväksyttiin eri hallinnonalojen välinen pöytäkirja ihmiskaupparikosten ehkäisemiseksi, rikoksentekijöiden vangitsemiseksi sekä hoidon ja huolenpidon järjestämiseksi ihmiskaupan uhreille.[[56]](#footnote-56)

## Onko prostituutio laillista Perussa? Miten Perussa suhtaudutaan seksityössä toimineisiin naisiin ja/tai prostituutioon pakotettuihin naisiin?

Prostituutio on Perussa lähtökohtaisesti laillista. Rikoslain 179, 180 ja 181 artikloissa kriminalisoidaan kuitenkin prostituution järjestäminen (esp. favorecimiento), rötöstely (esp. rufianismo) ja paritus (esp. proxenetismo).[[57]](#footnote-57) Rikosasianajaja Hugo Müller Solónin mukaan prostituution järjestämiseen (179 §) liittyvässä lainkohdassa kriminalisoidaan muiden henkilöiden kuin prostituoidun itsensä harjoittama prostituutioon liittyvä toiminta; rötöstelyrikoksessa (180 §) rangaistaan henkilöä, joka käyttää hyväkseen prostituutiota harjoittavan henkilön saamaa voittoa ja paritusrikoksessa (181 §) rangaistaan henkilöä, joka houkuttelee, viettelee tai sieppaa henkilön luovuttaakseen hänet toiselle prostituutiotarkoituksessa.[[58]](#footnote-58)

Paikallishallinnot voivat poliittisen, taloudellisen ja hallinnollisen itsemääräämisoikeutensa nojalla panna täytäntöön kunnallisia asetuksia (järjestyssääntöjä), joilla kielletään prostituution harjoittaminen. Näin on tehty esimerkiksi San Juan de Mirafloresin, Pucusanan, Aten ja Los Olivosin alueilla (distritos) (jotka sijaitsevat Limassa)[[59]](#footnote-59) ja Ican maakunnassa. Kuitenkin alueet (distritos) myöntävät toimilupia bordelleille, joissa näitä sääntöjä rikotaan ilman seuraamuksia. Näissä lisensoiduissa bordelleissa työskentelevillä seksityöntekijöillä ei kuitenkaan ole vakuutuksia eikä työsuhde-etuja. Perussa puhutaankin ”laittomasta tai salaisesta” prostituutiosta, koska seksityötä ei ole säädelty. Solónin mukaan viranomaisten tarkastaessa bordellitiloja, puhutaan virheellisesti ”salaisesta prostituutiosta” sen sijaan, että puhuttaisiin ”salaisista bordelleista”.[[60]](#footnote-60) Los Olivosin alueella toimii mm. neljä vuotta sitten (noin vuonna 2019) toimiluvan saanut Las Sirenitas -bordelli, vaikka samalla alueella on voimassa asetus, joka kieltää prostituution. Samalla alueella kuitenkin monille muille bordelleille ei ole myönnetty toimilupaa.[[61]](#footnote-61)

USDOS:in vuotta 2022 käsittelevän ihmisoikeusraportin osiossa, jossa tarkastellaan seksuaali- ja sukupuolivähemmistöjen asemaa Perussa, todetaan, että kansalaisjärjestöiltä saadun tiedon mukaan paikallisen tason järjestyssääntöjä, jotka koskevat "siveettömyyttä" ja "vetelehtimistä", on käytetty suhteettomasti seksuaali- ja sukupuolivähemmistöjä vastaan. Kaduilla tapahtuvan seksityön vastaisten paikallisten määräysten soveltamisessa on esiintynyt väärinkäytöksiä.[[62]](#footnote-62)

Vaikka 18 vuotta täyttäneiden välinen seksikauppa on kansallisella tasolla laillista, Liman järjestyssäännöissä vaaditaan seksityöntekijöitä kantamaan mukanaan terveystodistusta (Sanitary Certificate). Kun alle 18-vuotiaita seksityöntekijöitä syytetään lain rikkomisesta, heille tulee merkintä rikosrekisteriin. Lisäksi parittajat usein kontrolloivat alaikäisiä seksityöntekijöitä.[[63]](#footnote-63)

MIMP julkaisi vuonna 2019 palveluja ihmiskaupan uhreille tarjoaville ammattilaisille suunnatun oppaan ihmiskaupparikoksen kohteeksi joutuneiden henkilöiden uudelleen integroimiseksi yhteiskuntaan. Tavoitteena on tarjota tehokasta ja vaikuttavaa hoitoa, jolla varmistetaan uhrien suojelu ja toipuminen.[[64]](#footnote-64)

Taloudellisen ja sosiaalisen tutkimuksen konsortio CIES (Consorcio de Investigación Económica y Social)[[65]](#footnote-65) julkaisi marraskuussa 2022 selvityksen seksuaalisesta ihmiskaupasta selviytyneiden, laitoksissa asuneiden nuorten naisten/lasten tilanteesta Piurassa ja Madre de Diosissa. Selvitys pohjautuu ihmiskaupasta selviytyneiden nuorten naisten, viranomaisten ja oikeuslaitoksen edustajien haastatteluihin (vuonna 2021) sekä oikeuslaitoksen asiakirjoihin. Tulosten mukaan seksuaalista hyväksikäyttöä koskevien ennakkoluulojen keskeisyys on kaikille toimijoille yhteinen tekijä. Yhteistä on myös se, että vastuu rikoksesta siirretään osittain uhrille ja hänen perheelleen, jolloin uhria syytetään hänen omasta käytöksestään ja jälkimmäistä välinpitämättömyydestä lasten kasvatuksessa. Vastuu yksilöllistetään ja asia epäpolitisoidaan, jolloin valtio ”vapautuu” vastuusta ihmiskauppaa suosivien olosuhteiden luomisesta. Seksuaalisen ihmiskaupan uhrin pelastamisen jälkeen alkaa uusi epäsymmetrinen valtasuhde: seksuaalisen ihmiskaupan uhri saattaa joutua uudelleen uhriksi, kun tämän ihmisoikeuksia rajoitetaan suojeluun vetoamalla. Stereotyyppisten käsitysten mukaan naisten tehtävä on huolehtia miesten seksintarpeesta. Puhetavat ja käytännön toimenpiteet vaikuttavat toinen toisiinsa. Tuomioistuimilla on vastakkaisia näkemyksiä ”seuralaisen” (esp. la dama de compañía) käsitteestä. Jokin tuomioistuin voi pitää tekoa seksuaalisena hyväksikäyttönä, kun taas toinen tuomioistuin pitää tekoa hyväksyttävänä työnä alaikäiselle. Jälkimmäisessä tapauksessa uhri leimataan huonoksi naiseksi, koska hän on itsenäinen, asuu yksin, hänellä on lapsi tai hän on ollut aiemmin hyväksikäytetty.[[66]](#footnote-66)

Perussa yhteiskunta ja viranomaiset pitävät prostituutiota yhteiskunnallisesti negatiivisena ilmiönä, kansanterveydellisenä ongelmana ja rikollisuuden lähteenä, ja viranomaiset ovat pyrkineet kitkemään prostituutiota yleisen edun nimissä. La República -uutissivustolla siteeratun (15.7.2022) rikosasianajaja Hugo Müller Solónin mukaan rikosoikeuden näkökulmasta prostituoitu on epäilty lainsuojaton; kansanterveyden näkökulmasta epäilty tautien levittäjä; yleisen moraalin näkökulmasta ”perversioiden keskus” ja yhteiskunnallisesta näkökulmasta välttämättömän kuntoutuksen kohde. Solón kritisoi prostituution järjestämisen kriminalisoimista, koska prostituutiokaan ei ole rikos ja koska prostituution järjestämistä ei ole määritelty laissa riittävän tarkasti. Ministerineuvoston puheenjohtaja Anibal Torresin ilmoitti 23.2.2022, että hallitus aikoo vähentää katuprostituutiota keinona torjua yleistä turvattomuutta, joka on seurausta ilmoitetuista murhista, ja "koska prostituutio aiheuttaa paljon haittaa seksitautien leviämisen vuoksi".[[67]](#footnote-67)

Perun seksityöntekijöiden liikkeen koordinaattori Ángela Villón Bustamante katsoi, että omasta tahdostaan työskentelevien seksityöntekijöiden olosuhteet muuttuisivat paremmiksi, jos seksityö tunnustettaisiin (ammatiksi). Tällä tavalla ammattiin liittyvä rikollisuus vähenisi. Bustamanten mukaan seksityöntekijöihin kohdistuu niin paljon rikoksia, kuten raiskauksia, että voidaan puhua järjestelmällisistä sarjaraiskaajista, jotka ovat monissa tapauksissa poliiseja tai paikallisia valvontaviranomaisia (esp. miembros de control de las municipalidades). Bustamanten mukaan rikoslain 179 artikla, jossa kielletään prostituution järjestäminen, käytännössä kriminalisoi ja rajoittaa seksityötä harjoittavien perustuslaillisia oikeuksia. Seksityötä harjoittavat eivät esimerkiksi pysty vuokraamaan asuntoa tai palkkaamaan turvamiestä. Solón puolestaan katsoo, että silloin kun prostituutiota harjoitetaan vapaasti ja yhteisymmärryksessä, sitä olisi pidettävä laillisena taloudellisena toimintana, jolla on sama oikeudellinen ja sosiaalinen suoja kuin muulla elinkeinoksi tai työksi luokitellulla toiminnalla. Valtion pitäisi sen sijaan puuttua tiukemmin pakkoprostituutioon, jonka uhrien suojelemiseksi ei ole riittävästi lainsäädäntöä.[[68]](#footnote-68)

Vuonna 1986 Perussa kumottiin vuonna 1924 säädetty irtolaislaki (Ley de Vagancia) 4891, jossa ammattimaisiksi prostituoiduiksi määriteltiin ne, jotka olivat rekisteröityneitä viranomaisten rekisteriin. Jos heitä ei ollut merkitty rekisteriin, heitä pidettiin irtolaisina ja heidät voitiin tuomita vankeuteen. Ainoa lailliseksi hyväksytty prostituution muoto oli sellainen, jossa prostituoitu tunnusti itsensä prostituoiduksi ja kävi viranomaisten luona hankkimassa prostituoidun kortin ja täytti voimassa olevissa säädöksissä asetetut vaatimukset. Toisessa ääripäässä prostituoitu oli salakauppaa harjoittava henkilö, johon kohdistettiin oikeudenloukkauksia ja joka pidätettiin ja vangittiin. Irtolaislain kumoamisen (lailla 24506) jälkeen prostituoituja on yleensä pidetty yhteisöissään leimautuneina, ”laittomina”, hyljeksittyinä, moraalittomina ja häpeällisinä, vaikka prostituutio ei olekaan laitonta.[[69]](#footnote-69)

## Lähteet

CIA (Central Intelligence Agency) 22.3.2023. *The World Factbook – Peru.* <https://www.cia.gov/the-world-factbook/countries/peru/#people-and-society> (käyty 29.3.2023).

El Comercio 14.11.2022. *‘Los Gallegos’ del ‘Tren de Aragua’: así cayó en Lima el cabecilla de la banda criminal.* <https://elcomercio.pe/lima/policiales/jose-angel-ortega-padron-los-gallegos-del-tren-de-aragua-asi-cayo-en-lima-el-cabecilla-de-la-banda-criminal-explotacion-sexual-sicariato-delincuencia-prostitucion-callejera-mafia-venezolanos-en-el-peru-gabriela-rengifo-carvajal-rmmn-noticia/?ref=ecr> (käyty 22.3.2023).

Diálogo Américas / Canepa, Pedro Hurtado 25.1.2023. *Peru Wages War on the Tren de Aragua*. <https://dialogo-americas.com/articles/peru-wages-war-on-the-tren-de-aragua/> (käyty 22.3.2023).

Diario Oficial del Bicentenario El Peruano 8.3.2021. *Ley que modifica el código penal, el código procesal penal y la ley 28950, ley contra la trata de personas y el tráfico ilícito de migrantes, con la finalidad de sistematizar los artículos referidos a los delitos de trata de personas y de explotación, y considerar estos como delitos contra la dignidad humana.* <https://busquedas.elperuano.pe/normaslegales/ley-que-modifica-el-codigo-penal-el-codigo-procesal-penal-y-ley-n-31146-1939453-1/>(käyty 22.3.2023).

Infobae 7.4.2021. *Una ex prostituta, una otaku, el “Cristo cholo” y una trans: la diversidad de los candidatos al Congreso peruano*. <https://www.infobae.com/america/america-latina/2021/04/07/una-ex-prostituta-una-otaku-el-cristo-cholo-y-una-trans-la-diversidad-de-los-candidatos-al-congreso-peruano/> (käyty 22.3.2023).

InSight Crime

6.12.2022. *How Peru Is Tackling the Danger of Venezuela's Tren de Aragua.* <https://insightcrime.org/news/how-peru-is-tackling-the-danger-of-venezuelan-tren-de-aragua/> (käyty 23.3.2023).

16.11.2022. *Peru, Chile Prisons May Struggle to Contain Tren de Aragua.* <https://insightcrime.org/news/peru-chile-prisons-may-struggle-to-contain-tren-de-aragua/> (käyty 22.3.2023).

IPS (Inter Press Service) / Jara, Mariela 22.6.2022*. Missing Women in Peru – Pain that Never Ends*. <https://www.ipsnews.net/2022/06/missing-women-peru-pain-never-ends/?utm_source=rss&utm_medium=rss&utm_campaign=missing-women-peru-pain-never-ends> (käyty 22.3.2023).

IUS 360 (IUS ET VERITAS) 31.3.2021. *Ley que modifica el Código Penal, el Código Procesal Penal y la Ley 28950, Ley contra la trata de personas y el tráfico ilícito de migrantes | LEY Nº 31146.* <https://ius360.com/ley-que-modifica-el-codigo-penal-el-codigo-procesal-penal-y-la-ley-28950-ley-contra-la-trata-de-personas-y-el-trafico-ilicito-de-migrantes-ley-no-31146/> (käyty 24.3.2023).

La República / Chumpitaz, Óscar 28.2.2022. *5 mafias de extranjeros se disputan el control del proxenetismo.* <https://larepublica.pe/sociedad/2022/02/27/prostitucion-5-mafias-de-extranjeros-se-disputan-el-control-del-proxenetismo-pnp> (käyty 20.3.2023)

La República / Ferrer, Paola. 15.7.2022. *La prostitución no es ilegal; la explotación sexual, sí.* <https://larepublica.pe/sociedad/2022/07/15/la-prostitucion-no-es-ilegal-en-el-peru-la-explotacion-sexual-si-codigo-penal-peruano-trabajadoras-sexuales-ntlr> (käyty 23.3.2023).

Maahanmuuttovirasto / maatietopalvelu 17.2.2023. *Peru / Rikollisjengit / huumekartellit etenkin Limassa ja Callaossa, oikeudenloukkaukset, viranomaissuojelu* [kyselyvastaus]. Saatavilla: Tellus-tietokannassa [edellyttää kirjautumista] (käyty 23.3.2023).

Ministerio Publico Fiscalia de la Nacion / ILO (International Labor Organization) 2022. *La respuesta del Ministerio Público frente a la trata de personas.* <https://cdn.www.gob.pe/uploads/document/file/3255904/La%20respuesta%20del%20Ministerio%20P%C3%BAblico%20frente%20al%20delito%20de%20trata%20de%20personas%20%282%29.pdf.pdf> (käyty 24.3.2023).

Municipalidad Distrital De Ate Gerencia De Seguridad Ciudadana 7/2022. *Estadísticas De Denuncias Por Comisión De Delitos Registrados Por La PNP.* <https://www.muniate.gob.pe/wp-content/uploads/2021/02/1.-BOLETIN-DE.-DENUNCIAS-DELITOS-I-SEMESTRE-2022.pdf> (käyty 21.3.2023).

Noticias Financieras

14.3.2023. *Police raid 'Las Cucardas' and rescue 40 sex workers.* Saatavilla: Factiva-uutistietokannassa [edellyttää kirjautumista]. (käyty 24.3.2023).

8.3.2023. *Between extortion and discrimination: sex workers fight for a space on 8M.* Saatavilla: Factiva-uutistietokannassa [edellyttää kirjautumista]. (käyty 24.3.2023).

6.12.2022. *Can brothels obtain an operating license? This is the case of Las Sineritas and Lady Scort*. Saatavilla: Factiva-uutistietokannassa [edellyttää kirjautumista]. (käyty 24.3.2023).

6.11.2022. *More than 60 people arrested in clandestine brothel that had a discotheque facade in SMP.* Saatavilla: Factiva-uutistietokannassa [edellyttää kirjautumista]. (käyty 24.3.2023).

NSWP (La Red Global de Proyectos de Trabajo Sexual / Global Network of Sex Work Projects) [päiväämätön]. *Miluska Vida y Dignidad A.C.* <http://nswp.org/members/latin-america/miluska-vida-y-dignidad-ac> (käyty 24.3.2023).

Presidencia del Consejo de Ministros [päiväämätön]. *Lima Metropolitana: información territorial*. <https://www.gob.pe/institucion/pcm/campa%C3%B1as/4355-lima-metropolitana-informacion-territorial> (käyty 22.3.2023).

Strife / Hodgins, Julia M. 12.3.2021. *Prostitution: Legalising and Regulating the Sex Trade.* [blogikirjoitus]. <https://www.strifeblog.org/2021/03/12/prostitution-legalising-and-regulating-the-sex-trade/> (käyty 22.3.2023).

Takata, Carmen Luisa Barrantes; Medrano, Ligia Alencastre; Valer, Claudia Farfán & Segovia, Rosario Salazar / CIES (Consorcio de Investigación Económica y Social) 11/2022. *Humanizando el sistema de atención integral: del discurso político a la defensa de los derechos humanos de las sobrevivientes.* <https://cies.org.pe/wp-content/uploads/2021/12/Humanizando-el-sistema-de-atencion-integral.pdf> (käyty 27.3.2023).

UN (United Nations) Cartographic Section 1.3.2011. *Peru* [kartta]. <https://www.un.org/geospatial/content/peru> (käyty 21.3.2023).

UN CEDAW (United Nations Committee on the Elimination of Discrimination against Women)

1.3.2022. *Concluding observations on the ninth periodic report of Peru\*.* <https://tbinternet.ohchr.org/_layouts/15/treatybodyexternal/Download.aspx?symbolno=CEDAW%2FC%2FPER%2FCO%2F9&Lang=en>

23.1.2020. *Ninth periodic report submitted by Peru under article 18 of the Convention, due in 2018\*.* <https://tbinternet.ohchr.org/_layouts/15/treatybodyexternal/Download.aspx?symbolno=CEDAW%2FC%2FPER%2F9&Lang=en> (käyty 23.3.2023).

UN HRC (United Nations Human Rights Council)

1.11.2022. *National report submitted pursuant to Human Rights Council resolutions 5/1 and 16/21\*. Peru.* <https://digitallibrary.un.org/record/3996958?ln=en> (käyty 23.3.2023).

27.2.2020. *Sixth periodic report submitted by Peru under article 40 of the Covenant pursuant to the optional reporting procedure, due in 2018\*.* <https://digitallibrary.un.org/record/3894106?ln=en> (käyty 13.3.2023).

UNAIDS (Joint United Nations Programme on HIV/AIDS) [päiväämätön]. *Sex workers > Peru Population size estimate.* <https://kpatlas.unaids.org/dashboard>(käyty 13.3.2023).

UNODC (United Nations Office on Drugs and Crime) 24.1.2023. *Global Report on Trafficking in Persons 2022. Country profiles South America*. Saatavilla: <https://www.ecoi.net/en/file/local/2086877/South_America.pdf> (käyty 22.3.2023).

USDOL (United States Department of Labor) 28.9.2022. *2021 Findings on the Worst Forms of Child Labor. Peru.* <https://www.dol.gov/sites/dolgov/files/ILAB/child_labor_reports/tda2021/Peru.pdf>(käyty 22.3.2023).

USDOS (United States Department of State)

20.3.2023. *Peru 2022 Human Rights Report.* <https://www.state.gov/wp-content/uploads/2023/02/415610_PERU-2022-HUMAN-RIGHTS-REPORT.pdf>(käyty 27.3.2023).

29.7.2022. *2022 Trafficking in Persons Report: Peru.* <https://www.state.gov/reports/2022-trafficking-in-persons-report/peru__trashed/> (käyty 22.3.2023).

**Tietoja vastauksesta**

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

**Information on the response**

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. UN CEDAW 1.3.2022, s. 10. [↑](#footnote-ref-1)
2. UN HRC 27.2.2020, s. 26. Perun eri maakunnat kts. esim. UN Cartographic Section 1.3.2011 [kartta]. [↑](#footnote-ref-2)
3. UNODC 24.1.2023, s. 28–29 [numeroimaton] [kuviot ja taulukot]. [↑](#footnote-ref-3)
4. USDOS 29.7.2022. [↑](#footnote-ref-4)
5. Ministerio Publico Fiscalia de la Nacion / ILO 2022, s. 18. Alkuperäislähde: INEI 2021, s. 17. [↑](#footnote-ref-5)
6. UNAIDS [päiväämätön]. [↑](#footnote-ref-6)
7. NSWP [päiväämätön]. Lisätietoja globaalista NSWP -projektista, jonka jäseniä ovat seksityöntekijöiden järjestöt <http://nswp.org/who-we-are> (käyty 27.3.2023). [↑](#footnote-ref-7)
8. Infobae 7.4.2021. [↑](#footnote-ref-8)
9. IPS / Jara 22.6.2022. [↑](#footnote-ref-9)
10. UN CEDAW 1.3.2022, s. 10; USDOS 29.7.2022. [↑](#footnote-ref-10)
11. UN CEDAW 1.3.2022, s. 10. [↑](#footnote-ref-11)
12. USDOS 29.7.2022. [↑](#footnote-ref-12)
13. USDOS 29.7.2022. [↑](#footnote-ref-13)
14. USDOS 29.7.2022. [↑](#footnote-ref-14)
15. USDOS 29.7.2022. [↑](#footnote-ref-15)
16. USDOS 29.7.2022. [↑](#footnote-ref-16)
17. USDOS 29.7.2022. [↑](#footnote-ref-17)
18. USDOL 28.9.2022. [↑](#footnote-ref-18)
19. Municipalidad Distrital De Ate Gerencia De Seguridad Ciudadana 7/2022, s. 8. [↑](#footnote-ref-19)
20. Maahanmuuttovirasto / maatietopalvelu 17.2.2023 [kyselyvastaus]. [↑](#footnote-ref-20)
21. <https://valuuttamuunnin.com/laskuri?tasta=EUR&tahan=PEN&summa=1> (käyty 29.3.2023). [↑](#footnote-ref-21)
22. La República / Chumpitaz 28.2.2022. [↑](#footnote-ref-22)
23. InSight Crime 16.11.2022. [↑](#footnote-ref-23)
24. El Comercio 14.11.2022. Lähdettä siteerattu osittain julkaisussa InSight Crime 16.11.2022. [↑](#footnote-ref-24)
25. InSight Crime 16.11.2022. [↑](#footnote-ref-25)
26. InSight Crime 6.12.2022. [↑](#footnote-ref-26)
27. Diálogo Américas / Canepa 25.1.2023. [↑](#footnote-ref-27)
28. Noticias Financieras 6.11.2022. [↑](#footnote-ref-28)
29. USDOS 29.7.2022. [↑](#footnote-ref-29)
30. Noticias Financieras 14.3.2023. [↑](#footnote-ref-30)
31. Noticias Financieras 8.3.2023. [↑](#footnote-ref-31)
32. USDOS 29.7.2022. [↑](#footnote-ref-32)
33. Maahanmuuttovirasto / maatietopalvelu 17.2.2023 [kyselyvastaus]. [↑](#footnote-ref-33)
34. UNODC 24.1.2023, s. 27 [numeroimaton]. [↑](#footnote-ref-34)
35. Diario Oficial del Bicentenario El Peruano 8.3.202; IUS 360 31.3.2021. IUS 360 on oikeudellisen alan verkkoportaali. Lisätietoja: <https://ius360.com/nosotros/> (käyty 22.3.2023). [↑](#footnote-ref-35)
36. UNODC 24.1.2023, s. 27 [numeroimaton]. [↑](#footnote-ref-36)
37. UN HRC 1.11.2022, s. 8. [↑](#footnote-ref-37)
38. UN CEDAW 1.3.2022, s. 10. [↑](#footnote-ref-38)
39. Perun viranomaisten mukaan puhelinpalvelu toimii ympärivuorokautisesti. Lisäksi käytettävissä on mm. App Policía Perú -niminen sovellus ja sähköpostipalvelu denuncias@mininter.gob.pe. Lisätietoja sivustolta [www.mininter.gob.pe/denuncias](http://www.mininter.gob.pe/denuncias). Lähde: UN CEDAW 23.1.2020, s. 12. [↑](#footnote-ref-39)
40. Ketšua (eng. Quechua) on yksi Perun virallisista kielistä. Sitä puhuu äidinkielenään noin 13,6 % väestöstä. Espanjaa puhuu äidinkielenään noin 82,9 %. Muu osa väestöstä puhuu muita kieliä. Lähde: CIA 22.3.2023. [↑](#footnote-ref-40)
41. USDOS 29.7.2022. [↑](#footnote-ref-41)
42. USDOS 29.7.2022. [↑](#footnote-ref-42)
43. USDOS 29.7.2022. [↑](#footnote-ref-43)
44. USDOS 29.7.2022. [↑](#footnote-ref-44)
45. UNAIDS [päiväämätön]. [↑](#footnote-ref-45)
46. Infobae 7.4.2021. [↑](#footnote-ref-46)
47. USDOS 29.7.2022. [↑](#footnote-ref-47)
48. USDOS 29.7.2022. [↑](#footnote-ref-48)
49. USDOS 29.7.2022. [↑](#footnote-ref-49)
50. USDOS 29.7.2022. [↑](#footnote-ref-50)
51. UNODC 24.1.2023, s. 27 [numeroimaton] [kuviot ja taulukko]. [↑](#footnote-ref-51)
52. USDOS 29.7.2022. [↑](#footnote-ref-52)
53. UN HRC 1.11.2022, s. 8. [↑](#footnote-ref-53)
54. UNODC 24.1.2023, s. 28–29 [numeroimaton] [kuviot ja taulukot]. [↑](#footnote-ref-54)
55. USDOS 29.7.2022. [↑](#footnote-ref-55)
56. UN HRC 1.11.2022, s. 9. [↑](#footnote-ref-56)
57. Noticias Financieras 8.3.2023; La República / Ferrer 15.7.2022. [↑](#footnote-ref-57)
58. La República / Ferrer 15.7.2022. [↑](#footnote-ref-58)
59. Limassa on 43 aluetta (distrito). Karttoja Liman alueista -ministerineuvoston verkkosivuilta, kts. Presidencia del Consejo de Ministros [päiväämätön]. [↑](#footnote-ref-59)
60. La República / Ferrer 15.7.2022. [↑](#footnote-ref-60)
61. Noticias Financieras 6.12.2022. [↑](#footnote-ref-61)
62. USDOS 20.3.2023, s. 20. [↑](#footnote-ref-62)
63. Strife / Hodgins [blogikirjoitus] 12.3.2021. Strife-sivusto julkaisee akateemisia blogeja. Lisätietoja <https://www.strifeblog.org/about-strife/> (käyty 27.3.2023). London King’s College -yliopistossa toimivasta Julia M. Hodginsista lisätietoja blogitekstin jälkeen. [↑](#footnote-ref-63)
64. UN HRC 1.11.2022, s. 8-9. [↑](#footnote-ref-64)
65. Lisätietoja CIES:istä <https://cies.org.pe/quienes-somos/> (käyty 27.3.2023). [↑](#footnote-ref-65)
66. Takata et al. / CIES 11/2022, s. 39, 53–110. [↑](#footnote-ref-66)
67. La República / Ferrer 15.7.2022. [↑](#footnote-ref-67)
68. La República / Ferrer 15.7.2022. [↑](#footnote-ref-68)
69. La República / Ferrer 15.7.2022. [↑](#footnote-ref-69)